**PLA DE VERIFICACIÓ D’ACTIVITATS 2024-2027**

**Fases i terminis**

**1a. fase. Informació I deliberació. Del 21 de maig al 21 d’agost de 2024**

**2a. fase. Retorn de resultats. Octubre de 2024.**

**Contextualització del projecte**

El Pla de verificació d’activitats 2024-2027 dona compliment a la normativa vigent en relació al control de les activitats econòmiques amb la finalitat de garantir que es compleixen els requisits de seguretat, protecció del medi ambient, salubritat i tranquil·litat. Posa especial atenció en garantir el compliment de la normativa ambiental pel que fa a la contaminació acústica i a la prevenció d'incendis que són elements de risc per a la salut de les persones, els béns i el medi ambient. La finalitat del Pla és millorar la qualitat de vida dels veïns i veïnes de Viladecans i fer-la compatible amb l’exercici de l’activitat econòmica.

El Pla de verificació estableix, de manera general, els tipus d’inspeccions a realitzar durant la vigència del Pla i la metodologia que s’utilitzarà, així com el seguiment i l’avaluació que se’n farà. Aquest Pla es complementa amb els programes anuals que donen concreció al seu desenvolupament i que s’aproven per Junta de Govern Local juntament amb la memòria anual.

Aquest Pla es troba alineat amb els Objectius de Desenvolupament Sostenible de Salut i Benestar (número 3) i de Ciutats i Comunitats Sostenibles (número 11). També es troba alineat amb l’Estratègia Viladecans 2030 *“Fem la Viladecans 2030. Preparem la ciutat del 2050”*  ja que dona resposta a l’Eix Estratègic de Resiliència de la Ciutat, concretament al Repte 17 *“Minimitzar els riscos lligats a adversitats econòmiques, sanitàries, socials i ambientals, especialment entre els col·lectius més vulnerables, amb la transformació de l’Ajuntament en una administració proactiva, inclusiva, digital i oberta capaç d’oferir uns serveis d’alta qualitat centrats en l’usuari”.* En el cas de l’Agenda Urbana Local, el Pla dona resposta a l’objectiu estratègic 2 *“Evitar la dispersió urbana i revitalizar la ciutat existent” i concretamente l’objectiu específic* i concretamente a l’objectiu específic 2.4 “Millorar el medi ambient urbà i reduir la contaminació”

**Justificació del Pla**

La Directiva 2006/123/CE del Parlament Europeu i del Consell, de 12 de desembre (Directiva de serveis) ha comportat un seguit de canvis transcendentals en la regulació i la gestió dels règims d’intervenció de les activitats.

Una de les conseqüències més importants de la transposició de la Directiva de serveis a l’ordenament intern, tant estatal com autonòmic, és que actualment la gran majoria d’activitats i establiments estan subjectes als règims de comunicació. La generalització d’aquests règims d’intervenció té la finalitat de facilitar i agilitzar l’inici de les activitats però no implica que l’administració local es desentengui del seu correcte funcionament. La diferència amb el règim d’intervenció prèvia mitjançant llicència és que el control de les activitats subjectes a comunicació es duu a terme a posteriori, un cop l’activitat ja ha començat a funcionar.

En aquest sentit són diverses les normes que fan referència a la facultat i, fins i tot, al deure de l’administració de comprovar que les activitats i els establiments s’ajusten a les dades de les comunicacions presentades i que compleixen la normativa sectorial aplicable en cada cas.

En aplicació de l’obligació que imposa la Llei de bases del règim local, l’Ajuntament ha d’establir els objectius, les prioritats i els criteris en els plans i programes d’inspecció de les activitats, establiments i instal·lacions, amb la finalitat de garantir la seva adequació efectiva a la normativa vigent. Aquesta premissa també es recull a l’Ordenança d’intervenció municipal ambiental, de seguretat i de salut pública de Viladecans, aprovada pel Ple el 28 de novembre de 2013.

A partir del Pla de verificació, les administracions públiques de Catalunya han d’aprovar anualment programes d’inspecció i control de les activitats econòmiques per afrontar les tasques de control *ex post* a què obliga la llei.

**Antecedents**

L’Ajuntament de Viladecans disposa de plans de verificació des del 2016 que han estat actualitzats cada 4 anys. Actualment es troba vigent el Pla de Verificació d’activitats per al període 2020-2023 que ha de ser actualitzat per aquest nou Pla que es posa a la participació de la ciutadania i els agents socials i econòmics i que ha d’estar vigent per al període 2024-2027.

**Què es decideix?**

- Els objectius

- El procediment per realitzar les diferents actuacions de verificació

**Qui participa?**

-La ciutadania (a títol individual)

-Els agents econòmics que són titulars de les activitats

-Els representants polítics

-Els professionals de les diferents àrees de l’Administració.

**Com es decideix?**

* Proposta inicial
* Procés de participació per recollir suggeriments
* Aprovació pel Ple municipal

**Àrea que organitza**

Organitza l’Àrea de Medi Ambient i Sostenibilitat

**Grup promotor**

El grup promotor d’aquest Pla ha estat format per personal de les següents àrees, departaments o serveis:

Policia local

Inspecció

Qualitat Ambiental

Salut

Sistemes d’informació

Innovació Social i Govern Relacional

Serveis de Comunicació Corporativa

Serveis d’Empresa i Innovació

Serveis Jurídics

**Dates d’inici i finalització del Pla**

Aquest Pla estarà vigent per un període de 4 anys, des de la seva aprovació per al Ple municipal, l’any 2024 fins a l’any 2027.

**Enquesta**

Per tal de facilitar la participació es proposen algunes preguntes:

1.- Quines activitats de la ciutat consideres que tenen major impacte per soroll?

2.- Quines activitats de la ciutat creus que tenen major impacte per les olors ( bars, bar-restaurants, rostisseries, fleques, etc.?

3.- Quines activitats de la ciutat creus que necesiten un control extraordinari, és a dir, que es revisi de manera específica si donen compliment a la normativa vigent?